A’ chiad fhoillseachadh ann an 2007 le Stòrlann Nàiseanta na Gàidhlig agus Cànan, le taic bhon Bhuidheann Eadar-roinneil airson Ionnsachadh agus Leasachadh Coimhearsnachd (Community Learning and Development Review Group for Gaelic).

ISBN 978-1-904730-69-9

Air fhoillseachadh ann an 2016 le:

Stòrlann Nàiseanta na Gàidhlig

An Tosgan

54 Rathad Shìophoirt

Steòrnabhagh

Leòdhas

www.storlann.co.uk

oifis@storlann.co.uk

Tha Stòrlann Nàiseanta na Gàidhlig a’ faighinn taic bho Bhòrd na Gàidhlig.

Dealbh còmhdaich © Bettmann/Corbis.

Na dealbhan le Corbis.

Na còraichean uile glèidhte. Chan fhaodar pàirt sam bith dhen leabhar-e seo ath-riochdachadh ann an cruth sam bith, no ann an dòigh sam bith gun chead ro-làimh bho Stòrlann Nàiseanta na Gàidhlig.

Deilbhte le Cànan Earranta | www.canan.co.uk

Beatha le Buaidh

Kylie Minogue

An teacs le Gillebride Mac’Illemhaoil

Kylie Minogue

Tha Kylie Minogue air a bhith ainmeil air feadh an t-saoghail airson deich bliadhna fichead. Thàinig i gu aire a mhòr-shluaigh an toiseach ann an 1986 nuair a fhuair i obair na bana-chleasaiche air Neighbours. Ged a bha i air a bhith na seinneadair agus na bana-chleasaiche bho aois òg, b’ e Neighbours a’ chiad turas a bha i air cliù a chosnadh dhi fhèin air taobh a-muigh Astràilia. Bhon uair sin tha i air milleanan de chlàir a reic agus tha i air a bhith aig àrd-ìre ùine mhòr. Ach chan eil gnothaichean air a bhith furasta dhi fad an t-siubhail idir.

Teaghlach

Coltach ri iomadach teaghlach Astràilianach eile, bha ceangal làidir aig teaghlach Kylie Ann Minogue ri Breatainn agus Èirinn. B’ ann à Èirinn a bha sinnsirean a h-athar agus rugadh a màthair anns a’ Chuimrigh. Tha piuthar agus bràthair aig Kylie agus chaidh an teaghlach a thogail ann am Melbourne ann an ceann a deas Astràilia. ’S i Kylie as sine dhen teaghlach agus ’s e Dannii agus Brendan a tha air a piuthair agus a bràthair. ’S e seinneadair pop agus bana-chleasaiche a tha ann an Dannii agus nuair a bha iad òg, bha Dannii na b’ ainmeile na Kylie. Dh’atharraich sin nuair a fhuair Kylie obair na bana-chleasaiche air a’ charactar aig Charlene Mitchell ann an Neighbours.

Neighbours

Cha robh dad a dhùil aig duine gum biodh Neighbours cho soirbheachail agus a bha e. Bha pàirt air leth cudromach aig Kylie anns a’ phrògram. Thàinig sin gu ceann le na milleanan a’ coimhead oirre an latha a phòs i a leannan air Neighbours, Scott Robinson. Bha esan air a chluich leis a chleasaiche ainmeil Jason Donovan. Dh’fhàg Kylie Neigbours ann an 1988 gus seinn làn-ùine.

I Should Be So Lucky

Bha Kylie Minogue fhathast ann an Neighbours nuair a dh’fhoillsich i a’ chiad chlàr aice ann am Breatainn. B’ e “I Should Be So Lucky” an t-ainm a bha air an òran sin agus bha e air leth soirbheachail dhi. Reic i còrr air 7 millean leth-bhreac dhen chlàr ann an 1987. Bha an luchd-amhairc aig Neighbours air a bhith dìleas do Kylie agus chùm iad taic rithe nuair a rinn i clàir eile.

Atharrachadh

Thug Kylie atharrachadh air an stoidhle seinn aice ann an 1993. Cha robh i a’ seinn uiread de dh’òrain pop agus mar sin cha robh i a’ reic uiread de chlàir. B’ e bliadhnaichean gu math duilich a bha seo dhi oir bha mòran dhaoine ga càineadh. Bha iad ag ràdh nach robh i cho math sin air seinn, nach biodh i fhèin a’ sgrìobhadh a cuid òrain agus nach maireadh i ann an gnìomhachas a chiùil. Cha robh dùil aig duine sam bith gun tilleadh Kylie air ais agus gum biodh i a’ seinn air beulaibh milleanan de dhaoine a-rithist an dèidh nam brisidhean-dùil sin.

A’ Tilleadh

Ann an 2000, fhuair Kylie Minogue urram mòr nuair a chaidh a taghadh gus seinn aig cuirm dùnaidh nan Geamaichean Oilimpigeach ann an Sydney. Sheinn i dà òran. Bha mu 3.7 billean neach a’ coimhead oirre a’ seinn ann an 220 dùthaich air feadh an t-saoghail. An dèidh nan Geamaichean Oilimpigeach chaidh Kylie air chuairt air feadh Astràilia agus na Roinn Eòrpa. Cha robh Kylie air a bhith a-riamh cho soirbheachail. An dèidh sin dh’fhoillsich i an t-òran a bu shoirbheachaile a rinn i “Can’t Get You Out Of My Head”. Bha an t-òran sin aig àireamh a h-aon ann an 40 dùthaich agus chaidh 6 millean clàr a reic.

Aillse

Ann an 2005 bha Kylie a’ dèanamh cuairt eile tron t-saoghal nuair a fhuair i naidheachd uabhasach. Chaidh i chun an dotair agus chaidh fhaicinn gun robh aillse broillich oirre. Chaidh a’ chuairt aice a chur dheth agus fhuair i obair lannsa anns a’ Chèitean 2005. An dèidh sin, fhuair i chemotherapy gus cur às dhan aillse. Air sgàth sin chaill i a falt agus bha i lag. Bha mòran dhaoine iomagaineach mu dèidhinn ach ’s i fhèin a bha ag iarraidh orrasan gun dragh a bhith orra. Ged a bha i lag, bha Kylie fhathast ag obair. Sgrìobh i leabhar chloinne agus chaidh i air turais a choinneachadh ri daoine eile a bha a’ fulang le aillse.

A’ Tilleadh A-Rithist

Anns an t-Samhain 2006, thòisich Kylie air seinn air beulaibh a’ mhòr-shluaigh a-rithist. Thug i bliadhna gu leth a’ sabaid an aghaidh agus a’ faighinn seachad air aillse. Ged a bha i sgìth agus goirt, bha i a’ seinn gus toileachas a thoirt dhan luchd-èisteachd aice. Air an oidhche mu dheireadh de 2006 bha cuirm-chiùil mhòr aice ann an Lunnainn far an robh mìltean ag èisteachd rithe a’ seinn.

Còmhla ri bhith a’ seinn aig consairtean agus a’ clàradh, tha Kylie air a bhith a’ gabhail pàirt ann am filmichean agus prògraman air an telebhisean. Aig an Nollaig 2007 nochd i anns a’ phrògram, Doctor Who, agus bha i na britheamh air The Voice ann an 2014.

Ann an 2008 fhuair i an duais OBE bhon Phrionnsa Teàrlach agus chaidh a h-ainmeachadh aig na Brit Awards anns an aon bhliadhna mar ‘Phrìomh Bhan-sheinneadair Eadar-nàiseanta’.

Ann an 2012 chuir i air chois bliadhna de thachartasan airson comharrachadh gun robh i air a bhith a’ seinn airson 25 bliadhna. Anns an Ògmhios sa bhliadhna sin sheinn i aig consairt Diamond Jubilee na Banrigh Ealasaid II ann an Lunnainn.

Tha mòran measail air an t-seinn aig Kylie Minogue, ach tha mòran a bharrachd a’ toirt spèis dhi a-nis airson cho treun ’s a bha i nuair a bha i a’ fulang le aillse broillich. Airson iomadh bliadhna tha i air a bhith a’ dèanamh tòrr obair carthannais gus daoine le aillse a chuideachadh.

Tha Kylie an-diugh a cheart cho dripeil ’s a bha i a-riamh, a’ seinn aig consairtean air feadh an t-saoghail agus a’ clàradh le taic bho sgrìobhadairean pop agus riochdairean a tha air leth cruthachail. Suas gu 2016 tha i air còrr air 70 millean clàr a reic. Tha feadhainn a’ cumail a-mach gu bheil i coltach ri Madonna, ach mar a thuirt i fhèin aon uair, “’S e Madonna a’ bhanrigh Pop, agus is mise a’ bhana-phrionnsa. Tha mi toilichte le sin.”

Cè hì?

Latha Breith

28/05/1968

Cò às?

Melbourne, Astràilia

A’ chiad dreuchd?

Bana-chleasaiche

Prìomh dhreuchd

Seinneadair

Duaisean

Tha i air milleanan de chlàir a reic agus sheinn i aig cuirm dùnaidh nan Geamaichean Oilimpigeach ann an 2000.

Tinneas

Aillse ach fhuair i leigheas bhuaithe.